Х1инца царна хиира Кузьма Гаврилов жима волуш дуьйна нохчашца кхиъна стаг вуй. Юьртара дин 1амош йолу ишкол чекхйаьккхинера цо, т1аккха хьуьжарехь диъ маь1ал чекхдаьккхинера. Цунна хьехнарг хинца кхузахь волчу Баматгира-Хьаьжин писар вара, Бенара Тимарболат. Кузьма ч1ог1а майра а, хьекъал долуш а жима стаг вара. Эвтарарчу гуноша дозалла дора цуьнах. Кеста-кеста обаргаша шайца вуьгура иза пошта яккха, цхьа ч1аг1о йохон езаш хилча. Къола дече, жа-бажа лоллуче ца воьдура и. «Шари1ато и ца магадо суна», – олура. Цунна пурба деллера шен нанас совг1атана делла долу жа1аран дашон сурт дег1аца лелон. Суна санна Дела везаш шух цхьа а вац олура Кузас: «Ши дин а лелош-цхьа Дела лоруш ву со! » – бегаш бора цо.